Návrh vnútorná dohoda medzi zástupcami vlád členských štátov, zasadajúcimi v Rade, o financovaní pomoci Spoločenstva v rámci viacročného finančného rámca na obdobie rokov 2008 -2013 v súlade s Dohodou o partnerstve medzi africkými, karibskými a tichomorskými štátmi a Európskym spoločenstvom a jeho členskými štátmi, ktorá bola podpísaná v Cotonou (Benin) 23. júna 2000 a revidovaná v Luxemburgu (Luxemburské veľkovojvodstvo) 25. júna 2005, a o poskytnutí finančnej pomoci zámorským krajinám a územiam, na ktorú sa vzťahuje časť štyri Zmluvy o ES /* SEK/2006/0371 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 17.3.2006 SEK(2006) 371 v konečnom znení Návrh VNÚTORNÁ DOHODA medzi zástupcami vlád členských štátov, zasadajúcimi v Rade, o financovaní pomoci Spoločenstva v rámci viacročného finančného rámca na obdobie rokov 2008 -2013 v súlade s Dohodou o partnerstve medzi africkými, karibskými a tichomorskými štátmi a Európskym spoločenstvom a jeho členskými štátmi, ktorá bola podpísaná v Cotonou (Benin) 23. júna 2000 a revidovaná v Luxemburgu (Luxemburské veľkovojvodstvo) 25. júna 2005, a o poskytnutí finančnej pomoci zámorským krajinám a územiam, na ktorú sa vzťahuje časť štyri Zmluvy o ES (predložený Komisiou) ODÔVODNENIE Pokiaľ ide o geografickú spoluprácu s africkými, karibskými a tichomorskými štátmi (AKT) v rámci viacročného finančného rámca pre spoluprácu 9. Európskeho rozvojového fondu (ERF) v súlade s Dohodou o partnerstve medzi krajinami AKT a ES, Európska rada rozhodla 16. decembra 2005 o období financovania (2008 - 2013), vyčlenenej finančnej sume (22 682 miliónov EUR pri súčasných cenách, okrem podporných výdavkov), mechanizme financovania (medzivládny Európsky rozvojový fond — ERF) a kľúči na určenie výšky príspevkov (približne v polovici medzi kľúčom 9. ERF a odhadovaným rozpočtovým príspevkom). Na tomto základe bol vypracovaný viacročný finančný rámec na obdobie rokov 2008 - 2013 a doplnková vnútorná dohoda. Priložená je aj predbežná simulácia závažnosti hlasov vo výbore 10. ERF na základe kľúča na určenie výšky príspevkov, ktorý bol prijatý na zasadnutí Európskej rady v decembri 2005. Podporné výdavky si vyžadujú ďalšie finančné prostriedky, ktoré predstavujú 4 % z úverov spravovaných Komisiou. Ide o výrazné zvýšenie v porovnaní s 9. ERF, ktoré odráža vôľu Komisie ešte viac zohľadniť skutočné podporné výdavky, ktoré sa majú vyčleniť na implementáciu ERF, vrátane ďalších nákladov spojených s prenesením implementácie pomoci na delegácie a so zintenzívnením monitoringu. Vnútornú dohodu musia pred nadobudnutím jej účinnosti ratifikovať všetky členské štáty. Skúsenosti z minulosti ukázali, že tento ratifikačný proces môže trvať 2 roky alebo dokonca aj viac rokov od podpísania dohody. Pri podpise revízie Dohody o partnerstve medzi krajinami AKT a ES 25. júna 2005 preto krajiny AKT a ES spoločne vyhlásili, že „každá zo strán sa bude snažiť implementovať postup ratifikácie revidovanej Dohody z Cotonou do 18 mesiacov od podpisu revidovanej dohody, s náležitým zreteľom na vnútroštátne povinnosti a postupy a povinnosti a postupy Spoločenstva“. Keďže sa očakáva, že 9. ERF sa do konca roka 2007 úplne využije, je veľmi dôležité, aby 10. ERF mohol účinne pôsobiť od prvého dňa roku 2008 tak, aby sa proces ratifikácie začal čo najskôr, t. j. okamžite po prijatí súvisiaceho viacročného finančného rámca na obdobie rokov 2008 - 2013 Radou ministrov AKT-ES, ktoré sa plánuje začiatkom júna 2006. Podľa 9. ERF sa vnútorná dohoda nevzťahuje iba na financovanie pomoci Spoločenstva podľa finančného protokolu, ale aj na správu a implementáciu pomoci, vrátane postupov vo výboroch. Vnútorná dohoda stanovuje, že Rada konajúca jednomyseľne môže zmeniť a doplniť tie články, ktoré nemajú žiadny vplyv na financovanie a kľúč na určenie výšky príspevkov. V súlade s povinnosťou Spoločenstva, ktorá sa týka harmonizácie, by sa pri implementácii 10. ERF mali dodržiavať opatrenia, ktoré sa majú schváliť po rokovaniach o „Spolupráci v oblasti rozvoja a nástroji hospodárskej spolupráce“ pre finančný výhľad na roky 2007 - 2013. Keďže tieto rokovania môžu trvať určitý čas, navrhovaná vnútorná dohoda o 10. ERF sa týka iba tých stránok, ktoré si vyžadujú ratifikáciu. Ide v podstate o finančné stránky a potvrdenie, že bude zriadený príslušný riadiaci výbor — osobitné úlohy tohto výboru v oblasti programovania a rozhodovania budú stanovené v samostatnom nariadení Rady. Takto sa podporí skoré prijatie zredukovanej vnútornej dohody. Nariadenie o rozpočtových pravidlách pre 10. ERF bude pripravené neskôr, po ukončení procesu zjednodušovania všeobecných rozpočtových pravidiel, opäť s cieľom čo najväčšmi zjednodušiť postup. Vnútorná dohoda o 10. ERF potvrdzuje zásadu doložky o revízii, ktorá znamená, že po nadobudnutí účinnosti 10. ERF sa už viac nemôžu prideľovať finančné prostriedky z predchádzajúcich ERF, ani sa nemôžu po tomto termíne znovu prideľovať zrušené záväzky z uvedených predchádzajúcich ERF. To je v súlade s neskorším možným zahrnutím do rozpočtu. Nová vnútorná dohoda otvára aj cestu následným zvýšeniam príspevkov členských štátov z hľadiska ich nedávnych záväzkov výrazne zvýšiť svoju oficiálnu pomoc v oblasti rozvoja počas obdobia, na ktoré sa vzťahuje viacročný finančný rámec na obdobie rokov 2008 – 2013, a poskytnúť aspoň 50 % sumy tohto zvýšenia Afrike, a vytvára dostatočnú flexibilitu, ktorá umožňuje ďalšiu výpomoc po preskúmaní rozpočtu na obdobie rokov 2008 - 2009. Keďže sa Európska rada na svojom zasadnutí 16. decembra 2005 rozhodla uchýliť k existujúcemu medzivládnemu ERF, musí sa v rámci 10. ERF zabezpečiť aj dodatočné financovanie pre zámorské krajiny a územia (ZKÚ) pripojené k sume vyčlenenej na geografickú spoluprácu s krajinami AKT. V počiatočnom návrhu Komisie [KOM(2004) 838] sa navrhovalo, aby suma vyčlenená pre ZKÚ bola úmerná podielu ZKÚ na 9. ERF. Suma požadovaná na financovanie pomoci Spoločenstva ZKÚ, ktoré predstavujú 1,30 % prevádzkových úverov pre krajiny AKT v rámci 9. ERF, je rovná 294 miliónom EUR na obdobie rokov 2008 - 2013. V súlade so závermi zasadnutia Rady zo 16. decembra 2005 sa očakáva, že Bulharsko a Rumunsko sa pripoja k EÚ do 1. januára 2008 a prispejú do 10. ERF. Ak to bude nutné, v budúcom rozhodnutí o dočasnom uplatňovaní vnútornej dohody sa prijme ustanovenie pre Bulharsko a Rumunsko. Návrh VNÚTORNÁ DOHODA medzi zástupcami vlád členských štátov, zasadajúcimi v Rade, o financovaní pomoci Spoločenstva v rámci viacročného finančného rámca na obdobie rokov 2008 -2013 v súlade s Dohodou o partnerstve medzi africkými, karibskými a tichomorskými štátmi a Európskym spoločenstvom a jeho členskými štátmi, ktorá bola podpísaná v Cotonou (Benin) 23. júna 2000 a revidovaná v Luxemburgu (Luxemburské veľkovojvodstvo) 25. júna 2005, a o poskytnutí finančnej pomoci zámorským krajinám a územiam, na ktorú sa vzťahuje časť štyri Zmluvy o ES ZÁSTUPCOVIA VLÁD ČLENSKÝCH ŠTÁTOV EURÓPSKEHO SPOLOČENSTVA ZASADAJÚCI V RADE, so zreteľom na Zmluvu o založení Európskeho spoločenstva, keďže: (1) V prílohe Ia tretí odsek k Dohode o partnerstve medzi africkými, karibskými a tichomorskými štátmi (ďalej len „AKT“) a Európskym spoločenstvom a jeho členskými štátmi, ktorá bola podpísaná v Cotonou, Benin, 23. júna 2000 a revidovaná v Luxemburgu, Luxemburskom veľkovojvodstve, 25. júna 2005 (ďalej len „Dohoda medzi krajinami AKT a ES“) sa uvádza, že „o akýchkoľvek požadovaných zmenách viacročného finančného rámca alebo príslušných častí dohody rozhoduje Rada ministrov na základe výnimky z článku 95 tejto dohody“[1]. (2) Rada ministrov krajín AKT-ES zasadajúca v Port Moresby (Papua Nová Guinea) 1. a 2. júna 2006, prijala prílohu Ib k Dohode medzi krajinami AKT a ES a dohodla sa na stanovení celkovej čiastky pomoci Spoločenstva štátom AKT podľa viacročného finančného rámca na obdobie rokov 2008 – 2013 v rámci Dohody medzi krajinami AKT- a ES v sume 22 682 miliónov EUR z 10. Európskeho rozvojového fondu (ďalej len „10. ERF“), do ktorého prispievajú členské štáty. (3) Rozhodnutie Rady 2001/822/ES z 27. novembra 2001 o pridružení zámorských krajín a území (ďalej len „ZKÚ“) k Európskemu spoločenstvu (ďalej len „rozhodnutie o pridružení“) je účinné do 31. decembra 2011. Nové rozhodnutie na základe článku 187 zmluvy bude prijaté pred uvedeným dátumom. Rada konajúca jednomyseľne na základe návrhu Komisie stanoví pred 31. decembrom 2007 sumu 294 miliónov EUR z 10. ERF určenú na finančnú pomoc ZKÚ na obdobie rokov 2008 – 2013, na ktorú sa vzťahuje časť štyri zmluvy. (4) V rozhodnutí Rady 2005/446/ES z 30. mája 2005 je stanovený 31. december 2007 ako dátum, po ktorom sa prostriedky z 9. ERF spravované Komisiou, dotácie úrokov spravované Európskou investičnou bankou (ďalej len „banka“) a príjmy z úrokov z týchto súm už nemôžu prideľovať. Tento dátum sa môže podľa potreby prehodnotiť. (5) Za účelom implementácie Dohody medzi krajinami AKT a ES a rozhodnutia o pridružení by sa mal zriadiť 10. ERF a stanoviť postup prideľovania finančných prostriedkov a postup prispievania členských štátov do uvedených fondov. (6) Zástupcovia vlád členských štátov zasadajúci v Rade sa dohodli vyčleniť z 10. ERF dodatočnú sumu 859 miliónov EUR na podporné výdavky, ktoré vznikli Komisii pri programovaní a implementácii ERF. (7) Mali by sa stanoviť pravidlá správy finančnej spolupráce. (8) Rada schválila 12. septembra 2000 vnútornú dohodu medzi zástupcami vlád členských štátov, zasadajúcimi v Rade, o financovaní a správe pomoci Spoločenstva podľa finančného protokolu k Dohode medzi krajinami AKT a ES a o poskytovaní finančnej pomoci zámorským krajinám a územiam, na ktorú sa vzťahuje štvrtá časť Zmluvy o ES[2]. (9) Pri Komisii by sa mal zriadiť výbor zástupcov vlád členských štátov (ďalej len „výbor ERF“) a podobný výbor by sa mal zriadiť pri banke. Mala by sa zosúladiť práca Komisie a banky pri uplatňovaní Dohody medzi krajinami AKT a ES so zodpovedajúcimi ustanoveniami rozhodnutia o pridružení, Po porade s Komisiou a bankou, SA DOHODLI TAKTO: KAPITOLA 1 FINANČNÉ ZDROJE Článok 1 Finančné zdroje 10. ERF 1. Členské štáty týmto zriaďujú desiaty Európsky rozvojový fond, ďalej len „10. ERF“. 2. 10. ERF pozostáva zo: (a) sumy vo výške 23 835 miliónov eur, ktorou prispeli členské štáty takto: Členský štát | Príspevok v miliónoch eur | Belgicko | 841,3755 | Bulharsko | 33,369 | Česká republika | 121,5585 | Dánsko | 476,700 | Nemecko | 4 886,175 | Estónsko | 11,9175 | Grécko | 350,3745 | Španielsko | 1 871,0475 | Francúzsko | 4 659,7425 | Írsko | 216,8985 | Taliansko | 3 065,181 | Cyprus | 21,4515 | Lotyšsko | 16,6845 | Litva | 28,602 | Luxembursko | 64,3545 | Maďarsko | 131,0925 | Malta | 7,1505 | Holandsko | 1 155,9975 | Rakúsko | 574,4235 | Poľsko | 309,855 | Portugalsko | 274,1025 | Rumunsko | 88,1895 | Slovinsko | 42,903 | Slovensko | 50,0535 | Fínsko | 350,3745 | Švédsko | 653,079 | Spojené kráľovstvo | 3 532,347 | 23 835,000 | Od nadobudnutia účinnosti viacročného finančného rámca je k dispozícii suma 23 835 miliónov eur, z ktorej (i) 22 682 miliónov EUR sa prideľuje skupine štátov AKT; (ii) 294 miliónov EUR sa prideľuje ZKÚ; (ii) 859 miliónov EUR sa prideľuje Komisii na podporné výdavky uvedené v článku 6, ktoré sú spojené s programovaním a implementáciou ERF Komisiou. (b) Finančné prostriedky uvedené v prílohe I k Dohode medzi krajinami AKT a ES a prílohe IIA k rozhodnutiu o pridružení a pridelené v rámci 9. ERF na financovanie zdrojov investičného nástroja, ktoré nie sú ovplyvnené rozhodnutím Rady 2005/446/ES z 30. mája 2005, ktorým sa určuje konečný termín vyčlenenia finančných prostriedkov z 9. ERF, a ktoré sa spravujú podľa vykonávacích ustanovení pre 10. ERF odo dňa nadobudnutia účinnosti viacročného finančného rámca na obdobie rokov 2008 - 2013 podľa Dohody o partnerstve medzi krajinami AKT a ES a odo dňa nadobudnutia účinnosti rozhodnutí Rady týkajúcich sa finančnej pomoci ZKÚ na obdobie rokov 2008 - 2013. 3. Po 31. decembri 2007 alebo po dni nadobudnutia účinnosti viacročného finančného rámca na obdobie rokov 2008 – 2013, ak tento deň nastane neskôr, sa zostatky v prospech krajín AKT z 9. ERF alebo z predchádzajúcich ERF a finančné prostriedky zrušené z projektov v rámci týchto ERF už viac neprideľujú, okrem zostatkov, ktoré sú výsledkom systému zaručujúceho stabilizáciu príjmov z vývozu primárnych poľnohospodárskych produktov (STABEX) v rámci ERF pred 9. ERF, a tých finančných prostriedkov, ktoré sú uvedené v odseku 2 písm. b). 4. Celková suma finančných zdrojov z 10. ERF je určená na obdobie od 1. januára 2008 do 31. decembra 2013. Finančné prostriedky z 10. ERF sa po 31. decembri 2013 už viac neprideľujú, pokiaľ Rada jednomyseľne nerozhodne inak na základe návrhu Komisie. 5. Príjmy z úrokov, ktoré vznikli z operácií financovaných na základe záväzkov prijatých v rámci predchádzajúcich ERF a finančných prostriedkov uvedených v odseku 2 tohto článku, ktoré sú vložené u platobných agentov v Európe uvedených v článku 37 ods. 1 prílohy IV k Dohode medzi krajinami AKT a ES, sa pripisujú v prospech jedného alebo viacerých bankových účtov otvorených v mene Komisie a používajú sa v súlade s podmienkami článku 6. 6. Ak k Spoločenstvu pristúpi nový štát, rozdelenie príspevkov uvedené v odseku 2 sa zmení na základe rozhodnutia Rady, ktorá koná jednomyseľne, na základe návrhu Komisie. 7. Finančné zdroje sa upravujú na základe rozhodnutia Rady, ktorá koná jednomyseľne, v súlade s článkom 62 ods. 2 Dohody medzi krajinami AKT-ES. 8. Z hľadiska povinnosti členských štátov výrazne zvýšiť oficiálnu pomoc určenú na rozvoj počas obdobia, na ktoré sa vzťahuje viacročný finančný rámec na obdobie rokov 2008 - 2013, ktorýkoľvek členský štát môže sprístupniť Komisii dodatočné zdroje nad rámec zdrojov poskytnutých podľa odseku 2 s cieľom prispieť do trustového fondu alebo na financovanie a spolufinancovanie projektov a programov v krajinách AKT spravovaných Komisiou alebo bankou podľa Dohody medzi krajinami AKT-ES. Vykonávacie ustanovenia, ktorými sa riadia takéto finančné prostriedky, vrátane pokrytia dodatočných podporných výdavkov uvedených v článku 6, ktoré vznikli Komisii alebo banke, sa stanovujú v nariadeniach uvedených v článku 9. V prípade, že členské štáty sprístupnia takéto dodatočné finančné prostriedky na základe jednomyseľného rozhodnutia v súlade s kľúčom na určenie výšky príspevkov v odseku 2, tieto prostriedky sa spravujú podľa riadiacich postupov stanovených v článku 8. 9. Členské štáty pred skončením 10. ERF zhodnotia, v súlade s odsekom 7 prílohy 1b k Dohode medzi krajinami AKT-ES, stupeň realizácie záväzkov a vyplatených súm a dosah pomoci poskytnutej na základe preskúmania výkonnosti, ktoré vykonala Rada na základe návrhu pripraveného Komisiou v roku 2010. Potreba nových zdrojov na podporu finančnej spolupráce po roku 2013 sa, okrem iného, stanoví na základe tohto hodnotenia. 10. Členské štáty môžu pred koncom roka 2013 jednomyseľne rozhodnúť o zahrnutí všetkých alebo časti zostávajúcich nepridelených zostatkov 10. ERF do rozpočtu. V súlade s odsekom 3 prílohy 1a k dohode týkajúcej sa viacročného finančného rámca, o všetkých požadovaných úpravách viacročného finančného rámca a súvisiacich prvkov Dohody medzi krajinami AKT-ES rozhoduje Rada ministrov krajín AKT-ES. Článok 2 Finančné zdroje pridelené krajinám AKT 1. Suma 22 682 miliónov EUR uvedená v článku 1 ods. 2 písm. a) bod (i) sa rozdeľuje medzi nástroje spolupráce takto: (a) 18 940 miliónov EUR na pomoc určenú na podporu dlhodobého vývoja, ktorá sa má programovať na vnútroštátnej a regionálnej úrovni. Táto kapitola sa použije na (i) financovanie vnútroštátnych indikatívnych programov v súlade s článkami 1 až 5 prílohy IV k Dohode medzi krajinami AKT-ES; (ii) financovanie regionálnych indikatívnych programov na podporu regionálnej a medziregionálnej spolupráce a integrácie v súlade s článkami 6 až 11, 13 ods. 1 a 14 prílohy IV k Dohode medzi krajinami AKT-ES. (b) 2 242 miliónov EUR na podporu spolupráce medzi krajinami AKT a medzi regiónmi v súlade s článkami 12, 13 ods. 2 a 14 prílohy IV k Dohode medzi krajinami AKT-ES. Táto kapitola zahŕňa pomoc na pokrytie časti prevádzkových výdavkov sekretariátu krajín AKT, ktorý je uvedený v protokole 1 pripojenom k Dohode medzi krajinami AKT-ES, spoločného parlamentného zhromaždenia ustanoveného článkom 17 Dohody medzi krajinami AKT-ES a Centra pre rozvoj podnikania (CRP) a Technického centra pre poľnohospodárstvo a vidiecku spoluprácu (TCP) v súlade s ustanoveniami prílohy III k Dohode medzi krajinami AKT-ES; (c) Časť finančných zdrojov uvedených v písmenách a) a b) sa môže použiť na reakciu na vonkajšie otrasy a nepredvídané potreby, vrátane, ak je to vhodné, na doplňujúcu krátkodobú humanitárnu pomoc a mimoriadnu pomoc na vnútroštátnej alebo regionálnej úrovni v súlade s článkami 72 a 73 Dohody medzi krajinami AKT-ES v prípadoch, keď sa takáto podpora nemôže financovať z rozpočtu EÚ, na podporu v prípadoch krátkodobých výkyvov vo výnosoch z vývozu v súlade s článkom 68 Dohody medzi krajinami AKT-ES alebo na budovanie mieru, na činnosti spojené s prevenciou a riešením konfliktov v súlade s článkom 11 Dohody medzi krajinami AKT-ES. (d) 1 500 miliónov EUR vo forme dotácie banke na financovanie investičného nástroja v súlade s podmienkami stanovenými v prílohe II („Podmienky financovania“) k Dohode medzi krajinami AKT-ES, ktorá obsahuje dodatočný príspevok do zdrojov investičného nástroja, ktorý sa spravuje ako revolvingový fond, a grantov na financovanie dotácií úrokovej sadzby uvedených v článkoch 2 a 4 prílohy II k Dohode medzi krajinami AKT-ES počas 10. ERF. 2. Akékoľvek dodatočné finančné prostriedky uvedené v článku 1 ods. 8, okamžite po ich sprístupnení, spravuje buď Komisia alebo banka. Dodatočná suma uvedená v článku 1 ods. 8 posledná veta sa primerane rozdeľuje do kapitol uvedených v odseku 1 písm. a) a b) na základe rozhodnutia Rady ministrov krajín AKT-ES v súlade s odsekom 3 prílohy Ia k Dohode medzi krajinami AKT-ES. Článok 3 Finančné zdroje pridelené ZKÚ 1. Suma 294 miliónov EUR uvedená v článku 1 ods. 2 písm. a) bod (ii) sa prideľuje podľa rozhodnutia Rady prijatého pred 31. decembrom 2007, ktorým sa mení a dopĺňa rozhodnutie o pridružení podľa článku 187 zmluvy. 2. Ak sa ZKÚ stane nezávislým a pristúpi k Dohode medzi krajinami AKT-ES, suma uvedená v odseku 1 sa znižuje a sumy uvedené v článku 2 písm. a) sa zodpovedajúcim spôsobom zvyšujú na základe rozhodnutia Rady, ktorá koná jednomyseľne, na návrh Komisie. Článok 4 Pôžičky z vlastných finančných zdrojov banky 1. K sume pridelenej investičnému nástroju v rámci 9. ERF uvedenej v článku 1 ods. 2 písm. b) a k sume uvedenej v článku 2 ods. 1 písm. d) sa pripočíta orientačná suma do výšky 1 700 miliónov EUR vo forme pôžičiek poskytnutých bankou z jej vlastných finančných zdrojov. Tieto finančné zdroje sa prideľujú na účely, ktoré sú stanovené v prílohe II k Dohode medzi krajinami AKT-ES, v súlade s podmienkami stanovenými v stanovách banky a príslušnými ustanoveniami podmienok pre investičné financovanie, ktoré sú stanovené v uvedenej prílohe II a v rozhodnutí o pridružení. 2. Členské štáty sa zaväzujú vystupovať voči banke ako ručiteľ, pričom sa vzdávajú akéhokoľvek práva namietať, úmerne k svojim príspevkom do jej kapitálu, vzhľadom na všetky finančné záväzky, ktoré vznikli dlžníkom na základe zmlúv uzavretých bankou o pôžičkách z jej vlastných finančných zdrojov podľa článku 1 prílohy II k Dohode medzi krajinami AKT-ES a príslušných ustanovení rozhodnutia o pridružení. 3. Záruka uvedená v odseku 2 sa obmedzuje na 75 % celkovej sumy úverov otvorených bankou na základe všetkých zmlúv o pôžičkách, ale pokrýva všetky riziká. 4. Záruky podľa odseku 2 sú predmetom zmlúv o zárukách medzi každým členským štátom a bankou. Článok 5 Operácie spravované bankou 1. Platby zaplatené banke pokiaľ ide o osobitné pôžičky poskytnuté štátom AKT, ZKÚ a francúzskym zámorským departementom, spolu s výnosmi a príjmami z operácií rizikového kapitálu, v rámci ERF sa pred 9. ERF pripisujú členským štátom úmerne k ich príspevkom do ERF, ktorých sa sumy týkajú, pokiaľ Rada jednomyseľne nerozhodne o návrhu Komisie zaradiť ich do rezervy alebo prideliť ich na iné účely. 2. Akákoľvek provízia splatná banke za správu pôžičiek a operácií uvedených v odseku 1 sa vopred odpočítava zo súm, ktoré sa majú pripísať členským štátom. 3. Výnosy a príjmy, ktoré banka získala z operácií v rámci investičného nástroja v rámci 9. a 10. ERF sa použijú na ďalšie operácie v rámci nástroja v súlade s článkom 3 prílohy II k dohode a po odpočítaní mimoriadnych výdavkov a záväzkov, ktoré vznikli v súvislosti s nástrojom. 4. Banka sa odmeňuje na základe plnej náhrady za správu operácií investičného nástroja uvedených v odseku 3 v súlade s článkom 3 ods. 1a prílohy II k Dohode medzi krajinami AKT-ES. Článok 6 Finančné zdroje vyhradené na podporu výdavkov spojených s ERF 1. Finančné zdroje na podporné opatrenia uvedené v článku 1 ods. 2 písm. b) bod (iii) a článku 1 ods. 5 pokrývajú náklady spojené s programovaním a implementáciou ERF, ktoré nie sú nutne pokryté dokumentmi týkajúcimi sa podpory stratégie a viacročnými indikatívnymi programami uvedenými v nariadení Rady, ktoré je spomenuté v článku 9 ods. 1. 2. Tieto zdroje na podporné opatrenia, ktoré sa odhadujú na 4 % z finančných zdrojov spravovaných Komisiou v rámci Dohody medzi krajinami AKT-ES a rozhodnutia o pridružení, sa môžu použiť na pokrytie výdavkov spojených s prípravou, následnou kontrolou, monitorovaním, účtovaním, auditom a hodnotením činností, ktoré sú priamo potrebné na programovanie a implementáciu finančných zdrojov ERF spravovaných Komisiou a výdavkov spojených s dosiahnutím týchto cieľov, napríklad, výskumné činnosti, analýzy, stretnutia, informácie, zvyšovanie informovanosti, odborná príprava a publikačné činnosti v oblasti rozvojovej politiky, na pokrytie výdavkov spojených s počítačovými sieťami na výmenu informácií a akýchkoľvek ďalších výdavkov na administratívnu alebo technickú pomoc, ktoré môžu vzniknúť Komisii v súvislosti so správou ERF. Tieto zdroje sa môžu použiť aj na pokrytie výdavkov v centrálach Komisie a delegáciách na administratívnu podporu potrebnú na správu operácií financovaných v rámci Dohody medzi krajinami AKT-ES a rozhodnutia o pridružení. KAPITOLA II IMPLEMENTÁCIA A ZÁVEREČNÉ USTANOVENIA Článok 7 Príspevky do 10. ERF 1. Komisia každoročne do 15. októbra vypracuje a oznámi Rade výkaz záväzkov a platieb, ktoré sa majú vykonať v bežnom a nasledujúcom finančnom roku, a výzvy na príspevky. Komisia pritom zohľadňuje prognózy banky týkajúce sa správy a fungovania investičného nástroja. Tieto sumy sú založené na schopnosti účinne zabezpečiť navrhovanú úroveň finančných zdrojov. Rada rozhodne o ročnej sume výziev na príspevky na nasledujúci rok a stanoví časť pre Komisiu a pre banku kvalifikovanou väčšinou ako stanovuje článok 8. 2. Komisia a Rada zabezpečia, aby príspevky zodpovedali očakávaným platbám. Ak sa príspevky, o ktorých sa rozhodlo podľa odseku 1, odlišujú od skutočných potrieb ERF počas príslušného finančného roka, Komisia predloží Rade návrhy na úpravu príspevkov, ktorá prijme rozhodnutie kvalifikovanou väčšinou ako sa stanovuje v článku 8. 3. Pokiaľ ide o vyplatenie finančných prostriedkov pridelených v rámci predchádzajúceho ERF, príspevky každého členského štátu sa vypočítavajú úmerne k príspevku každého členského štátu do 9. ERF. 4. Podrobné pravidlá platenia príspevkov členskými štátmi sú stanovené v nariadení o rozpočtových pravidlách uvedenom v článku 9 ods. 2. Článok 8 Výbor Európskeho rozvojového fondu 1. Výbor (ďalej len „výbor ERF“) pozostávajúci zo zástupcov vlád členských štátov sa zriaďuje pri Komisii pre tie finančné zdroje 10. ERF, ktoré spravuje Komisia. Výboru ERF predsedá zástupca Komisie a jeho sekretariát zabezpečuje Komisia. Na práci výboru ERF sa zúčastňuje zástupca banky. 2. Hlasy členských štátov majú v rámci výboru ERF túto závažnosť: Členský štát | Hlasy | Belgicko | [35] | Bulharsko | [1] | Česká republika | [5] | Dánsko | [20] | Nemecko | [205] | Estónsko | [1] | Grécko | [15] | Španielsko | [79] | Francúzsko | [196] | Írsko | [9] | Taliansko | [129] | Cyprus | [1] | Lotyšsko | [1] | Litva | [1] | Luxembursko | [3] | Maďarsko | [6] | Malta | [1] | Holandsko | [49] | Rakúsko | [24] | Poľsko | [13] | Portugalsko | [12] | Rumunsko | [4] | Slovinsko | [2] | Slovensko | [2] | Fínsko | [15] | Švédsko | [27] | Spojené kráľovstvo | [148] | Celkom | [1001] | 3. Výbor ERF koná na základe kvalifikovanej väčšiny [601] hlasov, ktorá vyjadruje hlas v prospech aspoň [13] členských štátov. 4. Závažnosť stanovená v odseku 2 a kvalifikovaná väčšina uvedená v odseku 3 sa upravujú na základe rozhodnutia Rady, ktorá koná jednomyseľne v prípade uvedenom v článku 1 ods. 6. 5. Výbor ERF prijme svoj rokovací poriadok. Článok 9 Vykonávacie ustanovenia Ustanovenia, ktorými sa implementuje táto dohoda, sú predmetom (1) nariadenia o postupoch programovania a rozhodovania, ktoré schváli Rada pred nadobudnutím platnosti Dohody medzi krajinami AKT-ES, konajúca kvalifikovanou väčšinou stanovenou v článku 8, na základe návrhu Komisie a po predložení stanoviska banky k tým ustanoveniam, ktoré sa jej týkajú; (2) nariadenia o rozpočtových pravidlách, ktoré schváli Rada pred nadobudnutím platnosti Dohody medzi krajinami AKT-ES, konajúca kvalifikovanou väčšinou stanovenou v článku 8, na základe návrhu Komisie a po predložení stanoviska banky, k tým ustanoveniam, ktoré sa jej týkajú, a Dvora audítorov zriadeného na základe článku 247 Zmluvy o založení Európskeho spoločenstva (ďalej len „Dvor audítorov“). Článok 10 Finančná implementácia, účtovníctvo, audit a absolutórium 1. Komisia uskutočňuje finančnú implementáciu kapitol, ktoré spravuje, v súlade s článkom 2 ods. 1 písm. a) a b), článkom 2 ods. 2 a článkom 6 a zabezpečuje finančnú realizáciu projektov v súlade s nariadením o rozpočtových pravidlách uvedeným v článku 9 ods. 2. V prípade vymáhania neoprávnene vyplatených súm sú rozhodnutia Komisie vykonateľné ako stanovuje článok 256 Zmluvy o založení Európskeho spoločenstva. 2. Banka spravuje investičný nástroj a vykonáva operácie v mene Spoločenstva v súlade s pravidlami stanovenými v nariadení o rozpočtových pravidlách uvedenom v článku 9 ods. 2. Banka pri výkone tejto činnosti koná v mene a na riziko Spoločenstva. Akékoľvek práva vyplývajúce z takýchto operácií, najmä práva veriteľov alebo vlastníkov, majú členské štáty. 3. Banka vykonáva finančnú implementáciu operácií uskutočňovaných prostredníctvom pôžičiek zo svojich vlastných zdrojov, ako je uvedené v článku 4, a podľa potreby spolu s dotáciami úrokovej sadzby čerpanými z grantových zdrojov fondu. 4. Komisia vypracuje a schváli účty ERF pre každý finančný rok a zasiela ich Európskemu parlamentu, Rade a Dvoru audítorov. 5. Komisia sprístupní Dvoru audítorov informácie uvedené v článku 9 tak, aby mohol na základe listinných dôkazov vykonať kontrolu pomoci poskytnutej z finančných zdrojov ERF. 6. Banka každoročne zasiela Komisii a Rade svoju výročnú správu o implementácii operácií financovaných z finančných zdrojov ERF, ktoré spravuje. 7. Pod podmienkou odseku 9 Dvor audítorov uplatňuje právomoci, ktoré mu boli udelené článkom 248 Zmluvy o založení Európskeho spoločenstva, pokiaľ ide o operácie ERF. Podmienky, za ktorých Dvor audítorov uplatňuje svoje právomoci, sa stanovujú v nariadení o rozpočtových pravidlách uvedenom v článku 9 ods. 2. 8. Absolutórium pre finančnú správu ERF, okrem operácií spravovaných bankou, udeľuje Komisii Európsky parlament na základe odporúčania Rady, ktorá koná kvalifikovanou väčšinou, ako sa stanovuje v článku 8. 9. Operácie financované z finančných zdrojov ERF spravovaných bankou podliehajú postupu kontroly a udeľovania absolutória, ktorý ustanovujú stanovy banky pre všetky jej operácie. Článok 11 Doložka o revízii Rada, ktorá koná jednomyseľne a na základe návrhu Komisie, môže zmeniť a doplniť články uvedené v kapitole II. Banka sa stotožňuje s návrhom Komisie, pokiaľ ide o záležitosti týkajúce sa jej činností a činností v rámci investičného nástroja. Článok 12 Ratifikácia, nadobudnutie účinnosti a trvanie 1. Každý členský štát schvaľuje túto dohodu v súlade so svojimi vlastnými ústavnými podmienkami. Vláda členského štátu informuje Generálny sekretariát Rady Európskej únie o ukončení postupov potrebných na nadobudnutie účinnosti tejto dohody. 2. Táto dohoda nadobúda účinnosť prvým dňom druhého mesiaca nasledujúceho po oznámení schválenia tejto dohody posledným členským štátom. 3. Táto dohoda sa uzatvára na rovnaké obdobie ako viacročný finančný rámec prílohy Ib k Dohode medzi krajinami AKT-ES. Bez ohľadu na článok 1 ods. 4 však táto dohoda ostáva v platnosti tak dlho, ako je to potrebné pre úplné uskutočnenie všetkých operácií financovaných v rámci Dohody medzi krajinami AKT-ES a rozhodnutia o pridružení a uvedeného viacročného finančného rámca. Článok 13 Autentické jazyky Táto dohoda vypracovaná v jedinom origináli v bulharskom, českom, dánskom, holandskom, anglickom, estónskom, fínskom, francúzskom, nemeckom, gréckom, maďarskom, talianskom, lotyšskom, litovskom, maltskom, poľskom, portugalskom, rumunskom, slovenskom, slovinskom, španielskom a švédskom jazyku, pričom každý z týchto textov je rovnako autentický, sa uloží v archíve Generálneho sekretariátu Rady Európskej únie, ktorý pošle overenú kópiu každej z vlád signatárskych štátov. V Bruseli Podpisy [1] Ú. v. EÚ L 287, 28.10.2005. [2] Ú. v. ES L 317, 15.12.2000.